**До**

**Председателя на**

**научно жури, определено със**

**Заповед №3-227/21.07.2015 г.**

**на Изп. Директор на**

**СБАЛо-eад, СОФИЯ**

**с т а н о в и щ е**

**от Проф. Д-р Иван Гаврилов Георгиев, дм,**

**Ръководител на Торакална клиника към СБАЛ по онкология-ЕАД, гр. София**

Относно: Конкурс за заемане на академична длъжност **„Доцент” по научната специалност „Онкология” с шифър 03.01.46,** област на висше образование 7. „Здравеопазване и спорт“, професионално направление 7.1. „Медицина“, обявен в ДВ бр. 31 от 28. 04. 2015 г. за нуждите на **Национален раков регистър при СБАЛ по онкология – ЕАД, гр. София.**

Изборът ми за постоянен вътрешен член, изготвящ становище, е определен на първото заседание на научното жури, съгласно Протокол № 1 / от 28. 07. 2015 г.

Становището е съставено в съответствие със ЗРАСРБ, глава III, раздел ІІІ от ППЗРАСРБ – Изисквания за заемане на академична длъжност „доцент” и Правилника за научните степени и звания в СБАЛ по онкология-ЕАД.

В законово установения срок за участие в конкурса документи е подал само един кандидат - **д-р Надя Емилова Димитрова**. Всички материали на кандидата са подготвени съгласно изискванията на Правилника за научните степени и звания в СБАЛО–ЕАД, София.

1. **Биографични данни и професионално развитие**

Д-р Надя Емилова Димитрова е родена през 1972 г. в гр. София. През 1997 г. завършва медицина в Медицински университет – гр. София, където през 2006 г. взема и специалност по обща медицина. През 2007 г. завършва магистратура по Здравна политика и мениджмънт на здравеопазването към Нов Български Университет – гр. София. През 2013 г. защитава дисертация на тема: „Анализ и оценка качеството на данните в Българския национален раков регистър“ и получава образователната и научна степен „доктор по медицина“.

Трудовата си кариера започва през януари 1998 г. като лекар-ординатор в Център за спешна медицинска помощ – гр. Ботевград, след което последователно работи като участъков терапевт (в поликлиника, гр. Божурище) и общопрактикуващ лекар (в МЦ Полимед, гр. София). През 2007 г. постъпва в СБАЛ по онкология като лекар в Национален раков регистър, който пост заема и до настоящия момент. През периода 2010-2013 г. е изпълняваща длъжността Ръководител на Националния раков регистър.

1. **Анализ на научно-изследователската дейност**

В настоящия конкурс Д-р Надя Димитрова участва с **58 научни труда**: 1 дисертация, 6 публикации във връзка с дисертационния труд (1 от тях на английски език), 9 справочници и ръководства, 7 глави от монографии и 35 публикации в научни списания (8 от тях на английски език). Д-р Надя Димитрова е първи или единствен автор на 24 (41%) от тях. **Общият импакт фактор от публикации е 12.473**.

На рецензиране подлежат **46** от научните трудове, които включват:

* **29 оригинални статии** в научни списания (7 от тях на английски език, 6 от тях – в списания с импакт фактор),
* **3 публикации** в рецензирани научни сборници или сборници с доклади от научни прояви, разписани в пълен текст (1 от тях на английски език),
* **7 глави от монографии**,
* **4 ръководства и справочници** (от тях 1 ръководство на английски език и 2 двуезични справочника (на български и английски)),
* **3 научни обзора**.

Д-р Надя Димитрова е първи или единствен автор на 17 (37%) от нерецензираните научни трудове. Шест от статиите на английски език са публикувани в списания с импакт фактор – общо 7.654.

1. **Анализ на научната активност**

Научната активност на Д-р Надя Димитрова се изразява в:

1. **Участия в национални и международни научни форуми с публикуване на резюмета** – 38 заглавия, от които 2 са преди защитата на дисертацията. На международни научни форуми са представени 20 (53%) от резюметата. **Общият импакт фактор от резюмета е 23.617**. Д-р Надя Димитрова е първи или единствен автор на 13 (34%) от тях.

2. Работа по **8 научно-изследователски проекта**, от които 7 са международни и на 1 от тях (RarecareNet) Д-р Надя Димитрова e координатор за България.

3. Членство в **3 международни научни дружества** – INCTR (International Network for Cancer Treatment and Research), ENCR (European Network of Cancer Registries) и EJCP (European Journal of Cancer Prevention). От 2013 г. Д-р Надя Димитрова е **член на Управителния съвет на ENCR**. Като рецензент към EJCP e изготвила 33 рецензии през периода 2012-2015 г.

4. Участие в **1 международно научно жури** – за провеждане на ENCR Scientific Meeting and General Assembly, Ispra, 12-14.11.2014.

5. **Пет участия като експерт**, 4 от които – в дейности на международни организации – СЗО, INCTR (International Network for Cancer Treatment and Research), IARC (International Agency for Research on Cancer) и IAEA (International Atomic Energy Agency).

6. Изнесени **8 лекции и пленарни доклади** на научни форуми.

7. Получени **2 награди** – за най-добър постер на тема: „Breast cancer in Bulgaria: characteristics of the women, diagnosed in advanced stage“ през 2011 г. и **Balkan Award 2010** for Clinical Laboratory Research за участие в проучването “Influence of detection of pretreatment cytogenetic abnormalities on first complete remission and survival in adult acute lymphoblastic leukemia (ALL)”

**Списъкът на известните цитирани публикации, от представените за участие в конкурса, съдържа 102 български цитации и 26 чуждестранни.**

1. **Анализ на учебно-преподавателската дейност**

Д-р Надя Димитрова има 32 лекционни часа средногодишна натовареност за периода 2010-2014 г. като лектор на курсове за регистрация на рака у нас и в чужбина, курсове за продължаващо медицинско обучение и на научни форуми и конференции. Участва в издаването на 2 ръководства, едното от които е на английски език. Лекциите й в първия по рода си курс за регистрация на рака на руски език, проведен през септември 2014 г. в гр. Астана, Казахстан, са включени в учебните материали на Международната агенция за проучване на рака (IARC), достъпни он-лайн от сайта на агенцията.

1. **Основни тематични направления на научно-изследователската дейност на Д-р Надя Димитрова:**
2. Анализ и оценка качеството на данните в ракови регистри;
3. Анализ на значимостта на злокачествените заболявания на национално и международно ниво;
4. Анализ на прогностичните фактори, влияещи върху преживяемостта на пациенти със злокачествени заболявания.
5. **Приноси**

В трите основни тематични направления на научно-изследователската си дейност Д-р Надя Димитрова има 13 оригинални приноса: 7 с научно-методичен характер и 6 – с научно-приложен:

**С научно-методичен характер:**

1. Извършен е преглед, критичен анализ и систематизация на методите за оценка качеството на данните в раковите регистри, като са използвани най-значимите съвременни източници. Обоснована е необходимостта от комплексна оценка на качеството на данните в раковия регистър.
2. Разработен е алгоритъм за комплексна оценка качеството на данните в Българския национален раков регистър (БНРР), съобразен с организацията на дейностите по регистрация и структурата на базата данни.
3. Систематизирани и адаптирани са адекватни методи за количествена оценка на различните аспекти на качеството на данните в БНРР, който подход може да се използва и в други регистри.
4. Направени са научно обосновани изводи и препоръки за осигуряване на добро качество на данните в БНРР и използването им в дейностите по контрол на злокачествените заболявания.
5. Обобщени и систематизирани са знанията за множествените тумори и е разработен и приложен метод за анализ на данните за множествените злокачествени заболявания от БНРР.
6. Разработен е комплексен анализ и оценка на организацията на дейностите по регистрация на рака и качеството на данните на раковите регистри в Саудитска Арабия, Молдова и Хърватия, като са дадени препоръки за тяхното подобряване в съответствие с международните стандарти.
7. Създадено е ръководство на английски език за Европейските ракови регистри за унифицирана проверка на качеството на данните, интегриращо опита и на БНРР относно регистрация на информацията за стадий на заболяването и проведено лечение и за първи път е определено съдържанието и е проведен лекционен курс по регистрация на рака на руски език.

**С научно-приложен характер:**

1. Избрани са методи и са определени тенденциите на заболяемостта и смъртността от рак на млечна жлеза по области в България, за периода 1993-2010 г.; тенденциите в заболяемостта от карцином на ларинкс по стадии в България; тенденциите за заболяемостта от карцином на простата по стадии и моделите на терапевтично поведение по възрастови групи в България.
2. Направен е сравнителен анализ на тенденциите за заболяемост, смъртност и преживяемост от злокачествени заболявания на женски полови органи и млечна жлеза в България и Европейските показатели.
3. Определени са за Югоизточна Европа тенденциите в заболяемостта и смъртността от 17-те най-чести злокачествени заболявания и на заболяемостта и смъртността от левкемия и лимфом при децата.
4. Количествено са определени тенденциите в заболяемостта от рак на млечната жлеза при млади жени до 40 г. в 7 Европейски държави, както и на тенденциите в заболяемостта от 6 чести злокачествени заболявания в София-град и в Цюрих.
5. Анализирани са фактори за късно диагностициране на рак на млечната жлеза и са изучени някои характеристики на лечебните заведения като фактор за преживяемостта от този вид рак.
6. Изследвана е зависимостта между преживяемостта на пациенти с рак на маточно тяло и вида лечебно заведение за хирургично лечение, по стадии.
7. **Оценка на научните трудове според критериите в Правилника за научните степени и звания в СБАЛ по онкология-ЕАД**

Научните трудове на Д-р Надя Димитрова са оценени според качествените и количествени критерии от Приложения 3 и 4 на Правилника за научните степени и звания в СБАЛ по онкология-ЕАД, както следва:

1. Научно-изследователска дейност

|  |  |  |
| --- | --- | --- |
| **Качествен критерий** | **Количествен критерий** | **Изпълнено** |
| Реални публикации и научни обзори | 20 и повече | 46 |
| В списания с импакт фактор | поне 3 | 6 |
| Първи автор | поне в 7 | 17 |
| Цитирания | 10 | 102 български цитации и 26 чуждестранни |

От представените в таблицата резултати се вижда, че Д-р Надя Димитрова изпълнява качествените и количествени критерии за научно-изследователска дейност според изискванията при конкурс за длъжността „доцент“.

1. Научна активност

Представените доказателства за научна активност покриват напълно качествените критерии за публикувани резюмета с и без импакт фактор, участие в научно-изследователски проекти (като изпълнител, експерт и координатор), чуждестранни награди, връчени във връзка с научно-изследователската дейност, членство в международни научни организации, вкл. в ръководството на една от тях, участие като рецензент в международно научно списание, изнасяне на лекции и пленарни доклади у нас и в чужбина, участие в международно научно жури.

1. Учебно-преподавателска дейност

Д-р Надя Димитрова има умерена средногодишна натовареност като лектор на курсове за регистрация на рака у нас и в чужбина, курсове за продължаващо медицинско обучение и на научни форуми и конференции. Участва в издаването на 2 ръководства, едното от които е на английски език. Участва в разработването на програма за първия по рода си курс по регистрация на рака на руски език и изнася 5 от лекциите, които са включени в учебните материали на Международната агенция за проучване на рака (IARC), достъпни он-лайн от сайта на агенцията. Лекциите са оценени високо от участниците в курса, според анкета, проведена след завършването му.

Личните ми впечатления от кандидата датират от 8 години, когато Д-р Надя Димитрова постъпи на работа в СБАЛ по онкология. Веднага ми направи впечатление в научните конференции активното й участие, отличното познаване на фактите, касаещи епидемиологията на онкологичните заболявания, както и способността й да прави точни изводи и обобщения. В последствие при работата по съвместните ни проекти с раковия регистър отново правеше впечатление отзивчивостта й и невероятната лекота да борави с фактическя материал, както и да прави съответни предложения и изводи, касаещи всеки онкологичен проблем, независимо от локализацията. Това доведе до активна съвместна творческа дейност, изразяваща се в над 20 научни публикации в наши и международни форуми и списания, които намериха много добър отзвук сред научната общност, доказателство за което са многобройните цитирания. С течение на времето Д-р Надя Димитрова се оформи не само като отличен специалист, активно търсен, когато се касае за епидемиология във всички значими форуми, но и като задълбочен учен, върхът на което е и докторската й дисертация. За наше удовлетворение Д-р Надя Димитрова се оформи и като европейски специалист, участващ в 8 проекта и 3 научни организации, включително и член на Управителния съвет на Европейската мрежа на раковите регистри. Като екперт на същия тя оказва методична помощ на редица европейски и извън европейски страни и като признание и лично нейна заслуга е провеждането на работна среща на експертите по редки злокачествени заболявания в СБАЛ по онкология през май 2015 г. Тиха, скромна, отзивчива, с много голямо желание за участие в научни разработки на всички нива, Д-р Надя Димитрова се оформя като образец на съвременен европейски учен, с много добра перспектива в бъдеще и като научен ръководител по теми, касаещи онкологията.

**Въз основа на представените факти за изпълнени качествени и количествени критерии за научно-изследователска дейност, научна активност и учебно-преподавателска дейност, както и на личните ми впечатления от кандидата, гласувам положително и препоръчвам на научното жури Д-р Надя Емилова Димитрова да бъде избрана за академичната длъжност „доцент“ в област на висше образование: 7. ”Здравеопазване и спорт”, професионално направление 7.1. ”Медицина”, по научна специалност 03.01.46 „Онкология” за нуждите на Национален раков регистър при СБАЛ по онкология-ЕАД, гр. София.**

Дата 06.08.2015 г. Проф. Д-р Иван Гаврилов, дм

Гр. София